BEGRUNDELSE

(1) Rådet står over for at skulle vedtage en afgørelse om ændring af Rådets afgørelse 2011/235/FUSP om restriktive foranstaltninger over for visse personer og enheder på baggrund af situationen i Iran. Denne afgørelse vil ændre anvendelsesområdet for foranstaltningerne om udstyr, som kan anvendes til intern undertrykkelse. Ændringen fastsætter en undtagelse fra eksportforbuddet for udstyr, som kan anvendes til intern undertrykkelse, i tilfælde, hvor sådant udstyr udelukkende er bestemt til beskyttelsesbrug for Den Europæiske Unions og medlemsstaternes personale.

(2) Handling på EU-plan er nødvendig, for at denne ændring af anvendelsesområdet for foranstaltningerne om udstyr, som kan anvendes til intern undertrykkelse, kan træde i kraft.

(3) Rådets forordning (EU) nr. 359/2011 bør derfor ændres.

2012/0356 (NLE)

Fælles forslag til

RÅDETS FORORDNING

om ændring af Rådets forordning (EU) nr. 359/2011 om restriktive foranstaltninger over for visse personer, enheder og organer på baggrund af situationen i Iran

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 215, stk. 2,

under henvisning til Rådets afgørelse 2012/[…]/FUSP[1] om ændring af Rådets afgørelse 2011/235/FUSP om restriktive foranstaltninger over for visse personer og enheder på baggrund af situationen i Iran[2],

under henvisning til det fælles forslag fra Unionens højtstående repræsentant for udenrigsanliggender og sikkerhedspolitik og Europa-Kommissionen, og

ud fra følgende betragtninger:

(1) Som svar på forværringen af menneskerettighedssituationen i Iran, indførte Rådets forordning (EU) nr. 359/2011 af 12. april 2011[3] visse restriktive foranstaltninger mod visse personer, enheder og organer i overensstemmelse med Rådets afgørelse 2011/235/FUSP.

(2) Den … december 2012 vedtog Rådet afgørelse 2012/[…]/FUSP om ændring af afgørelse 2011/235/FUSP, for så vidt angår anvendelsesområdet for foranstaltningerne om udstyr, som kan anvendes til intern undertrykkelse.

(3) Foranstaltningerne falder ind under anvendelsesområdet for traktaten om Den Europæiske Unions funktionsmåde, og navnlig for at sikre, at de økonomiske aktører i alle medlemsstater anvender dem på samme måde, er det derfor nødvendigt at have lovgivning på EU-plan for at kunne gennemføre dem.

(4) Rådets forordning (EU) nr. 359/2011 bør derfor ændres i overensstemmelse hermed.

(5) For at sikre, at foranstaltningerne i denne forordning er effektive, bør denne forordning træde i kraft øjeblikkeligt —

VEDTAGET DENNE FORORDNING:

Artikel 1

I Rådets forordning (EU) nr. 359/2011 foretages følgende ændringer:

I artikel 1a nummereres det eksisterende stykke stk. 1, følgende indsættes som stk. 2:

"2. Uanset stk. 1 kan medlemsstaternes kompetente myndigheder, der er anført i bilag II, på betingelser, som de skønner egnede, tillade salg, overførsel eller eksport af, eller ydelse af bistand eller tjenester omhandlet i stk. 1, litra b) og c), til udstyr, som kan anvendes til intern undertrykkelse, der er anført i bilag III, på betingelse af at udstyret udelukkende er bestemt til beskyttelsesbrug for Den Europæiske Unions og medlemsstaternes personale."

Artikel 2

Denne forordning træder i kraft på dagen for offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den […].

På Rådets vegne

Formand

[1] EUT L … s. …

[2] EUT L 100 af 14.4.2011, s. 51.

[3] EUT L 100 af 14.4.2011, s. 1.